“กองทุน BSF” ขยายเวลาช่วยเหลือถึงสิ้นปี 65 หลังสถานการณ์ “โควิด-19” ยังไม่แน่นอน
“ธนาคารแห่งประเทศไทย” เผย “กองทุน BSF” ขยายระยะเวลาการให้ความช่วยเหลือออกไปอีก 1 ปี จนถึงสิ้นปี 65 เนื่องจากสถานการณ์การแพร่ระบาดของโควิด-19 ยังไม่แน่นอนสูง
ธปท. เผย “กองทุน BSF” ขยายระยะเวลาการให้ความช่วยเหลือออกไปอีก 1 ปี จนถึงสิ้นปี 65 เนื่องจากสถานการณ์การแพร่ระบาดของโควิด-19 ยังไม่แน่นอนสูง
27 ต.ค. 2564

นางอลิศรา มหาสันทนะ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) ในฐานะเลขานุการคณะกรรมการกำกับกองทุนเพื่อรักษาสภาพคล่องของการระดมทุนในตลาดตราสารหนี้ เปิดเผยว่า คณะกรรมการกำกับกองทุนฯ มีมติเห็นชอบการขยายระยะเวลาการให้ความช่วยเหลือของกองทุนเพื่อรักษาสภาพคล่องของการระดมทุนในตลาดตราสารหนี้ (Corporate Bond Stabilization Fund: BSF) ออกไปอีก 1 ปี จนถึงสิ้นปี 2565 เนื่องจากสถานการณ์การแพร่ระบาดของโควิด-19 ยังไม่แน่นอนสูง ซึ่งการขยายระยะเวลาการให้ความช่วยเหลือดังกล่าว อยู่ภายใต้อำนาจตามพระราชกำหนดการรักษาเสถียรภาพของระบบการเงินและความมั่นคงทางเศรษฐกิจของประเทศ พ.ศ. 2563
โดยกองทุน BSF จัดตั้งขึ้นเพื่อเป็นกลไกให้ความช่วยเหลือด้านสภาพคล่อง (liquidity backstop) ในระยะสั้น แก่ธุรกิจที่มีพื้นฐานที่ดีแต่ประสบปัญหาสภาพคล่องชั่วคราว ซึ่งที่ผ่านมาการจัดตั้งกองทุน BSF มีส่วนช่วยสนับสนุนให้เกิดความเชื่อมั่นในตลาดตราสารหนี้ภาคเอกชนของไทย ทำให้การระดมทุนของภาคธุรกิจโดยการออกตราสารหนี้ดำเนินการได้ต่อเนื่องเป็นปกติ
ดังนั้น ในระยะข้างหน้าที่สถานการณ์การแพร่ระบาดของโควิด-19 และการฟื้นตัวทางเศรษฐกิจยังมีความไม่แน่นอน การขยายเวลาการให้ความช่วยเหลือต่อไปอีกระยะหนึ่ง จะช่วยรักษาความเชื่อมั่นของนักลงทุนในตลาดตราสารหนี้ และช่วยรักษาเสถียรภาพระบบการเงินโดยรวม ทั้งนี้ เงื่อนไขการให้ความช่วยเหลือของกองทุน BSF จะยังคงเดิมและมีการบริหารความเสี่ยงที่รัดกุม
อย่างไรก็ดี ในปัจจุบันกองทุน BSF ยังคงวงเงินอยู่ที่ 4 แสนล้านบาท โดยยังไม่มีการใช้สภาพคล่องจากกองทุน BSF เพราะตลาดตราสารหนี้ยังทำงานได้เป็นปกติ ขณะที่การขยายระยะเวลาให้ความช่วยเหลือดังกล่าว เป็นเพียงการเผื่อไว้สำหรับรองรับสถานการณ์การแพร่ระบาดของโควิด-19 ที่ยังมีความไม่แน่นอนสูง